CELEX: 32014D0165
Language: sk
Date: 2014-03-03 00:00:00
Title: 2014/165/EÚ: Rozhodnutie Rady z  3. marca 2014 , ktorým sa členské štáty splnomocňujú ratifikovať Zmluvu o obchode so zbraňami v záujme Európskej únie

25.3.2014   
            
            
               SK
            
            
               Úradný vestník Európskej únie
            
            
               L 89/44
            
         
      ROZHODNUTIE RADY
   
   z 3. marca 2014,
   ktorým sa členské štáty splnomocňujú ratifikovať Zmluvu o obchode so zbraňami v záujme Európskej únie
   (2014/165/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 114 a článok 207 ods. 3 v spojení s článkom 218 ods. 6 písm. a) bodom v),
   so zreteľom na návrh Európskej komisie,
   so zreteľom na súhlas Európskeho parlamentu,
   keďže:
   
               (1)
            
            
               Rada 11. marca 2013 poverila Komisiu rokovať v rámci Organizácie Spojených národov o Zmluve o obchode so zbraňami, pokiaľ ide o otázky, ktoré patria do výlučnej právomoci Únie.
            
         
               (2)
            
            
               Valné zhromaždenie Organizácie Spojených národov 2. apríla 2013 prijalo znenie Zmluvy o obchode so zbraňami. Valné zhromaždenie tiež požiadalo generálneho tajomníka ako depozitára tejto zmluvy, aby 3. júna 2013 túto zmluvu otvoril na podpis a vyzval všetky štáty, aby zvážili jej podpísanie a následne, aby sa v súlade so svojimi príslušnými ústavnými postupmi čo najskôr stali stranami tejto zmluvy.
            
         
               (3)
            
            
               Cieľom Zmluvy o obchode so zbraňami je zaviesť najprísnejšie možné spoločné medzinárodné normy pre reguláciu alebo zlepšenie regulácie medzinárodného obchodu s konvenčnými zbraňami, predchádzať nezákonnému obchodovaniu s konvenčnými zbraňami a odstraňovať takéto obchodovanie a brániť odklonu konvenčných zbraní na čierny trh. Členské štáty vyjadrili spokojnosť s výsledkom rokovaní a ochotu urýchlene pristúpiť k podpísaniu a ratifikácii tejto zmluvy.
            
         
               (4)
            
            
               Niektoré z ustanovení Zmluvy o obchode so zbraňami sa týkajú záležitostí, ktoré patria do výlučnej právomoci Únie, pretože sú v rozsahu pôsobnosti spoločnej obchodnej politiky alebo sa dotýkajú pravidiel vnútorného trhu, ktoré sa vzťahujú na presun konvenčných zbraní a výbušnín.
            
         
               (5)
            
            
               Európska únia nemôže Zmluvu o obchode so zbraňami podpísať a ratifikovať, pretože stranami tejto zmluvy môžu byť len štáty.
            
         
               (6)
            
            
               Rada 27. mája 2013 prijala rozhodnutie 2013/269/SZBP, ktorým členské štáty splnomocnila podpísať Zmluvu o obchode so zbraňami (1).
            
         
               (7)
            
            
               Z tohto dôvodu a v súlade s článkom 2 ods. 1 Zmluvy o fungovaní Európskej únie by Rada v súvislosti s tými záležitosťami, ktoré patria do výlučnej právomoci Únie, mala splnomocniť členské štáty, aby v záujme Únie ratifikovali Zmluvu o obchode so zbraňami,
            
         PRIJALA TOTO ROZHODNUTIE:
   Článok 1
   V súvislosti so záležitosťami, ktoré patria do výlučnej právomoci Únie, sa členské štáty týmto splnomocňujú ratifikovať Zmluvu o obchode so zbraňami v záujme Únie.
   Článok 2
   Toto rozhodnutie je určené členským štátom.
   
      V Bruseli 3. marca 2014
      
         
            Za Radu
         
         
            predseda
         
         I. MICHELAKIS
         
      
   
   
      (1)  Ú. v. EÚ L 155, 7.6.2013, s. 9.